ดับฝัน3ปีรถคันแรกคลังยันไม่ผ่อนปรน
คลังดับฝันขายรถคันแรกครบ 3 ปี ไม่เชื่อช่วยกระตุ้นเศรษฐกิจได้จริง
16 ก.ย. 2558

คลังดับฝันขายรถคันแรกครบ 3 ปี ไม่เชื่อช่วยกระตุ้นเศรษฐกิจได้จริง
นายวิสุทธิ์ ศรีสุพรรณ รมช.คลัง เปิดเผยว่า คลังยังไม่พิจารณาผ่อนปรนให้ผู้ใช้สิทธิคืนภาษีในโครงการรถยนต์คันแรกสามารถนำรถมาขายได้เมื่อครบ 3 ปี หลังจากที่ซื้อรถ จากเงื่อนไขเดิมที่ต้องถือครองรถไม่ต่ำกว่า 5 ปี เนื่องจากไม่ใช่เรื่องจำเป็นเร่งด่วน และมีข้อท้วงติงระหว่างการหารือว่า การปรับเงื่อนไขให้ขายรถที่ครอบครอง 3 ปีได้นั้น จะทำให้มีสภาพคล่องเพิ่มขึ้น กระตุ้นเศรษฐกิจได้จริงหรือไม่ ทั้งนี้ จากการหารือกับผู้ประกอบการรถยนต์ ภาคเอกชนไม่มีข้อเสนอให้ปรับลดระยะเวลาถือครอง ดังกล่าว มีแต่การหารือประเด็นอื่นๆ ซึ่งหากพิจารณาโครงการรถยนต์คันแรกที่เริ่มตั้งแต่ปี 2555 ก็ผ่านมาแล้วกว่า 3 ปี จึงเหลือเวลาอีกแค่ 2 ปี ทำให้เหลือเวลาอีกไม่นานที่จะถือครองรถยนต์ครบกำหนด 5 ปี ทำให้การลดระยะเวลาถือครองไม่ได้ช่วยอะไรมาก